Branko u noći autom upao u rupetinu na cesti

Umirovljenik Branko (72) sletio je automobilom u rupetinu na cesti i pritom se ozlijedio. Kaže da je desetak minuta bio u nesvijesti.

Nesreća se dogodila u mjestu Igrišće u Zagorju, blizu Stubičkih Toplica. Sud ga je ovih dana osudio za prometnu nesreću, premda on i dalje tvrdi kako nije bilo nikakvih prometnih znakova koji bi ga upozoravali na prekop i radove na cesti.

Prema pravomoćnoj presudi, Branko je u prosincu u 17.50 sati u mjestu Igrišće upravljao osobnim vozilom Ulicom dugi konec na mjestu gdje su se tada na kolniku izvodili radovi na sanaciji mosta.

“Nije prilagodio brzinu kretanja vozila nailasku na radove na kolniku i iskop na kolniku, slabijoj vidljivosti u noćnim uvjetima vožnje i preglednosti, zbog čega je u kočenju vozilom najprije udario u dva prometna znaka za označavanje zapreke na cesti, a zatim u zemljano-građevinski otpad.

Pao u nesvijest

Nakon toga je odbačen ulijevo, gdje je sletio u građevinski iskop dimenzija 8 puta 6 metara, dubine 4 metra i zaustavio se okrenut prednjim dijelom vozila prema dolje, okomito u odnosu na kolnik, te je u prometnoj nesreći zadobio tjelesne ozljede”, navodi se u presudi.

Branko se na suđenju branio kako taj prekop nije bio označen prometnim znakovima koji označavaju zapreke na cesti, već je kasnije vidio da su dvije ploče položene na građevinski otpad, dok su nosači tih ploča bili na drugom mjestu, odnosno pretpostavio je da je netko već ranije naletio na te ploče.

Vozač je bio 10-ak minuta u nesvijesti / Foto: DANICA.HR

“Nakon što sam sletio u tu grabu otprilike desetak minuta bio sam u nesvijesti. Kad sam se osvijestio, vidio sam da se nalazim u građevinskoj jami. Uspio sam nekako izaći iz auta i jame ne cestu, pa nazvao poznanika koji stanuje blizu”, ispričao je umirovljenik.

No, sutkinja je nakon izvođenja svih dokaza i saslušanja prometnog vještaka odbacila njegovu obranu kao neosnovanu. Posebno je naglašeno kako je vozač bio upozoren prometnim znakom radovi na cesti, znakom prednost prolaska za vozila iz suprotnog smjera i znakom ograničenja brzine od 30 km/h.

Mora platiti 650 eura

Zbog toga je trebao smanjiti brzinu, kaže prometni vještak i navodi kako je mjesto nesreće bilo osvjetljeno javnom rasvjetom te su ispravna putna svjetla bila dovoljna za zapažanje i neosvijetljenih prepreka ispred.

“Da se vozač kretao ograničenom brzinom usprkos zaprljanom šljunčanom kolniku, zaustavio bi se ispred hrpe zemlje i ne bi došlo do izlijetanja u građevinski iskop”, zaključila je sutkinja.

Branko je proglašen krivim i kažnjen s 390 eura i ukupno 260 eura troškova postupka. Sutkinja je olakotnom okolnošću cijenila dosadašnju prekršajnu neosuđivanost vozača, dok otegotnih okolnosti nije našla. Presuda je pravomoćna.

Objava Branko u noći autom upao u rupetinu na cesti pojavila se prvi puta na Danica.hr.